[{"text_idx": "#000000", "text": "Eskualdean, horrelako instalazioak ezartzen dituen lehen herria da Getaria; hain zuzen ere, Iturzaeta herri-eskolan ezarri diren plaka fotovoltaikoekin, Udalak kontsumitzen duen energiaren %27 sortzea aurreikusten du."}, {"text_idx": "#000001", "text": "2022ko aurrekontuetan, trantsizio energetikora begirako hainbat proiektu aurreikusi zituen Getariako Udalak, klima-aldaketaren aurka egiteko bidean. Horien artean daude, haiz zuzen, uda honetan eskolan egin diren bi esku-hartzeak: batetik, autokontsumorako eguzki-instalazio fotovoltaikoa ezartzea, eta bestetik, eskolako argiteria guztia aldatzea eta LED motakoak jartzea."}, {"text_idx": "#000002", "text": "Eskolako teilatuan ezarri den eguzki-instalazio fotovoltaikoa 148 moduluz osatuta dago, eta udal-jabetzako 11 instalazio publikorentzako elektrizitatea sortuko du. Tartean daude, besteak beste, Iturzaeta eskola, eskailera mekanikoak, udaletxea eta Txeru. Udalak 76.155 euroko inbertsioa egin du. Proiektu hori Europako diru-laguntzetara aurkeztu diren lanen artean dago, eta egindako inbertsioa 7 urtean amortizatuko dela aurreikusten da. Hala, 30 urtean plakek sortuko duten energiari esker, Udalak 230.000 euro aurreztea espero da."}, {"text_idx": "#000003", "text": "Aipatutako instalazioaz gain, Iturzaetako argiteria berritu da, eta LED motako argiak ezarri dira. Horri esker, Udalak energia-kontsumoa murriztu, bonbillen biziraupena handitu eta argiaren kalitatea hobetzea lortuko du. Aldaketa horrekin, dirua aurrezteaz gain, beste urrats bat egin da klima-aldaketaren aurkako bidean. Lan horiek 51.425 euroko kostua izan dute, eta Jaurlaritzak ateratzen dituen diru-laguntzetara bideratuko da."}]